CELEX: 32019R0444
Language: el
Date: 2019-03-19 00:00:00
Title: Εκτελεστικός κανονισμός (ΕΕ) 2019/444 της Επιτροπής, της 19ης Μαρτίου 2019, για την τροποποίηση του εκτελεστικού κανονισμού (ΕΕ) 2015/2447 όσον αφορά τα έντυπα για τις αναλήψεις υποχρέωσης τριτεγγυητή και την ενσωμάτωση των εξόδων αεροπορικής μεταφοράς στη δασμολογητέα αξία ενόψει της αποχώρησης του Ηνωμένου Βασιλείου από την Ένωση

20.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 77/61
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/444 ΤΗΣ ΕΠΙΤΡΟΠΗΣ
         της 19ης Μαρτίου 2019
         για την τροποποίηση του εκτελεστικού κανονισμού (ΕΕ) 2015/2447 όσον αφορά τα έντυπα για τις αναλήψεις υποχρέωσης τριτεγγυητή και την ενσωμάτωση των εξόδων αεροπορικής μεταφοράς στη δασμολογητέα αξία ενόψει της αποχώρησης του Ηνωμένου Βασιλείου από την Ένωση
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 6 παράγραφος 3 στοιχείο β), το άρθρο 76 στοιχείο α) και το άρθρο 100 παράγραφος 1 στοιχείο β),
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, δηλαδή από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία.
                  
               
                     (2)
                  
                  
                     Εάν παύσουν να ισχύουν οι Συνθήκες ως προς το Ηνωμένο Βασίλειο και στην επικράτεια αυτού, θα πρέπει να επιβάλλονται τελωνειακοί δασμοί στα εμπορεύματα που εισέρχονται στο τελωνειακό έδαφος της Ένωσης από το Ηνωμένο Βασίλειο. Σύμφωνα με το άρθρο 71 του κανονισμού (ΕΕ) αριθ. 952/2013, τα έξοδα μεταφοράς έως τον τόπο εισόδου των εμπορευμάτων στο τελωνειακό έδαφος της Ένωσης περιλαμβάνονται στη δασμολογητέα αξία των εισαγόμενων εμπορευμάτων. Τα ποσοστά των συνολικών εξόδων αεροπορικής μεταφοράς που περιλαμβάνονται στη δασμολογητέα αξία καθορίζονται στο παράρτημα 23-01 του εκτελεστικού κανονισμού (ΕΕ) 2015/2447 της Επιτροπής (2). Μετά την αποχώρησή του από την Ένωση, το Ηνωμένο Βασίλειο θα πρέπει να προστεθεί στον κατάλληλο κατάλογο τρίτων χωρών του εν λόγω παραρτήματος.
                  
               
                     (3)
                  
                  
                     Τα έντυπα για τις αναλήψεις υποχρέωσης τριτεγγυητή παρατίθενται στα παραρτήματα 32-01, 32-02 και 32-03 και στα κεφάλαια VI και VII του παραρτήματος 72-04. Στα εν λόγω έντυπα απαριθμούνται τα κράτη μέλη της Ένωσης και τα λοιπά συμβαλλόμενα μέρη της σύμβασης περί κοινού καθεστώτος διαμετακόμισης (3), όπως τροποποιήθηκε με την απόφαση αριθ. 1/2017 της Μεικτής Επιτροπής ΕΕ-ΕΖΕΣ για την κοινή διαμετακόμιση (4) (εφεξής «η σύμβαση»). Όταν παύσουν να ισχύουν οι Συνθήκες ως προς το Ηνωμένο Βασίλειο, αυτό δεν θα πρέπει πλέον να συγκαταλέγεται στα κράτη μέλη στα εν λόγω έντυπα. Ωστόσο, το Ηνωμένο Βασίλειο έχει εκφράσει την επιθυμία του να προσχωρήσει στη σύμβαση ως ξεχωριστό συμβαλλόμενο μέρος από την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτεια αυτού, και πληροί τα κριτήρια για την προσχώρησή του. Στην περίπτωση της εν λόγω προσχώρησης, το Ηνωμένο Βασίλειο θα πρέπει να συγκαταλέγεται στα λοιπά συμβαλλόμενα μέρη της σύμβασης στα έντυπα για τις αναλήψεις υποχρέωσης τριτεγγυητή.
                  
               
                     (4)
                  
                  
                     Ο παρών κανονισμός θα πρέπει να τεθεί σε ισχύ επειγόντως. Οι διατάξεις του παρόντος κανονισμού που αφορούν την ενσωμάτωση των εξόδων αεροπορικής μεταφοράς από το Ηνωμένο Βασίλειο στη δασμολογητέα αξία και τη διαγραφή των αναφορών στο Ηνωμένο Βασίλειο από το προοριζόμενο για τα κράτη μέλη τμήμα των εντύπων για τις αναλήψεις υποχρέωσης τριτεγγυητή θα πρέπει να εφαρμόζονται από την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτεια αυτού, εκτός εάν μέχρι εκείνη την ημερομηνία έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης. Οι διατάξεις που αφορούν τη συμπερίληψη των αναφορών στο Ηνωμένο Βασίλειο στον κατάλογο των λοιπών συμβαλλόμενων μερών της σύμβασης στα έντυπα για τις αναλήψεις υποχρέωσης τριτεγγυητή θα πρέπει να εφαρμόζονται από την ημερομηνία προσχώρησης του Ηνωμένου Βασιλείου στη σύμβαση ως ξεχωριστού συμβαλλόμενου μέρους, εκτός εάν μέχρι την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτεια αυτού έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2015/2447 τροποποιείται ως εξής:
            
                        1)
                     
                     
                        στο παράρτημα 23-01, στην τελευταία γραμμή της πρώτης στήλης του πίνακα («Ζώνη ΙΖ»), προστίθενται οι ακόλουθες λέξεις:
                        «, Ηνωμένο Βασίλειο»·
                     
                  
                        2)
                     
                     
                        στο παράρτημα 32-01, το σημείο 1 τροποποιείται ως εξής:
                        
                                    α)
                                 
                                 
                                    μετά τις λέξεις «το Βασίλειο της Σουηδίας», διαγράφονται οι λέξεις «, το Ηνωμένο Βασίλειο της Μεγάλης Βρετανίας και Βόρειας Ιρλανδίας»·
                                 
                              
                                    β)
                                 
                                 
                                    μετά τις λέξεις «της Τουρκικής Δημοκρατίας», παρεμβάλλονται οι λέξεις «, του Ηνωμένου Βασιλείου της Μεγάλης Βρετανίας και Βόρειας Ιρλανδίας»·
                                 
                              
                  
                        3)
                     
                     
                        στο παράρτημα 32-02, το σημείο 1 τροποποιείται ως εξής:
                        
                                    α)
                                 
                                 
                                    μετά τις λέξεις «το Βασίλειο της Σουηδίας», διαγράφονται οι λέξεις «, το Ηνωμένο Βασίλειο της Μεγάλης Βρετανίας και Βόρειας Ιρλανδίας»·
                                 
                              
                                    β)
                                 
                                 
                                    μετά τις λέξεις «της Τουρκικής Δημοκρατίας», παρεμβάλλονται οι λέξεις «, του Ηνωμένου Βασιλείου της Μεγάλης Βρετανίας και Βόρειας Ιρλανδίας»·
                                 
                              
                  
                        4)
                     
                     
                        στο παράρτημα 32-03, το σημείο 1 τροποποιείται ως εξής:
                        
                                    α)
                                 
                                 
                                    μετά τις λέξεις «το Βασίλειο της Σουηδίας», διαγράφονται οι λέξεις «και το Ηνωμένο Βασίλειο της Μεγάλης Βρετανίας και Βόρειας Ιρλανδίας»·
                                 
                              
                                    β)
                                 
                                 
                                    μετά τις λέξεις «της Τουρκικής Δημοκρατίας», παρεμβάλλονται οι λέξεις «, του Ηνωμένου Βασιλείου της Μεγάλης Βρετανίας και Βόρειας Ιρλανδίας»·
                                 
                              
                  
                        5)
                     
                     
                        στο παράρτημα 72-04, το μέρος II τροποποιείται ως εξής:
                        
                                    α)
                                 
                                 
                                    στο κεφάλαιο VI, στη θέση 7, μετά τις λέξεις «Τουρκία —», παρεμβάλλονται οι λέξεις «Ηνωμένο Βασίλειο —»·
                                 
                              
                                    β)
                                 
                                 
                                    στο κεφάλαιο VII, στη θέση 6, μετά τις λέξεις «Τουρκία —», παρεμβάλλονται οι λέξεις «Ηνωμένο Βασίλειο —»·
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Το άρθρο 1 παράγραφος 1, το άρθρο 1 παράγραφος 2 στοιχείο α), το άρθρο 1 παράγραφος 3 στοιχείο α) και το άρθρο 1 παράγραφος 4) στοιχείο α) εφαρμόζονται από την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτεια αυτού δυνάμει του άρθρου 50 παράγραφος 3 της Συνθήκης για την Ευρωπαϊκή Ένωση.
            Το άρθρο 1 παράγραφος 2 στοιχείο β), το άρθρο 1 παράγραφος 3 στοιχείο β), το άρθρο 1 παράγραφος 4 στοιχείο β) και το άρθρο 1 παράγραφος 5 εφαρμόζονται από την ημέρα προσχώρησης του Ηνωμένου Βασιλείου στη σύμβαση περί κοινού καθεστώτος διαμετακόμισης.
            Ωστόσο, ο παρών κανονισμός δεν εφαρμόζεται, εάν μέχρι την επομένη της ημέρας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και στην επικράτεια αυτού δυνάμει του άρθρου 50 παράγραφος 3 της Συνθήκης για την Ευρωπαϊκή Ένωση έχει αρχίσει να ισχύει συναφθείσα με το Ηνωμένο Βασίλειο συμφωνία αποχώρησης σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 269 της 10.10.2013, σ. 1.
         
            (2)  ΕΕ L 343 της 29.12.2015, σ. 558.
         
            (3)  ΕΕ L 226 της 13.8.1987, σ. 2.
         
            (4)  Απόφαση αριθ. 1/2017 της μεικτής Επιτροπής ΕΕ-ΕΖΕ για την κοινή διαμετακόμιση, της 5ης Δεκεμβρίου 2017, για την τροποποίηση της σύμβασης της 20ής Μαΐου 1987 περί κοινού καθεστώτος διαμετακόμισης (ΕΕ L 8 της 12.1.2018, σ. 1).